[pic] | EUROOPAN YHTEISÖJEN KOMISSIO | Bryssel 18.10.2007 KOM(2007) 631 lopullinen 2005/0228 (COD) KOMISSION TIEDONANTO EUROOPAN PARLAMENTILLE EY:n perustamissopimuksen 251 artiklan 2 kohdan toisen alakohdan mukaisesti neuvoston vahvistamasta yhteisestä kannasta Euroopan parlamentin ja neuvoston asetuksen antamiseksi yhteisistä siviili-ilmailua koskevista säännöistä ja Euroopan lentoturvallisuusviraston perustamisesta annetun Euroopan parlamentin ja neuvoston asetuksen (EY) N:o 1592/2002 muuttamisesta 2005/0228 (COD) KOMISSION TIEDONANTO EUROOPAN PARLAMENTILLE EY:n perustamissopimuksen 251 artiklan 2 kohdan toisen alakohdan mukaisesti neuvoston vahvistamasta yhteisestä kannasta Euroopan parlamentin ja neuvoston asetuksen antamiseksi yhteisistä siviili-ilmailua koskevista säännöistä ja Euroopan lentoturvallisuusviraston perustamisesta annetun Euroopan parlamentin ja neuvoston asetuksen (EY) N:o 1592/2002 muuttamisesta 1- TAUSTAA Ehdotus toimitettiin Euroopan parlamentille ja neuvostolle (asiakirja KOM(2005) 579 lopullinen – 2005/0228 (COD)) | 18. marraskuuta 2005 | Euroopan talous- ja sosiaalikomitea antoi lausuntonsa | 21. huhtikuuta 2006 | Euroopan parlamentti antoi lausuntonsa ensimmäisessä käsittelyssä | 14. maaliskuuta 2007 | Yhteinen kanta vahvistettiin (yksimielisesti) | 15.10.2007 | 2- KOMISSION EHDOTUKSEN TAVOITE Komission ehdotuksen tarkoituksena on laajentaa turvallisuutta koskevat yhteiset säännöt koskemaan myös lentotoimintaa, lentäjien lupakirjoja ja kolmansien maiden ilma-alusten turvallisuutta. Lisäksi ehdotuksen tavoitteena on kiristää valvontaa ja sääntöjen noudattamatta jättämisestä aiheutuvia seuraamuksia sekä parantaa lentoturvallisuusviraston toimintaa siitä saatujen kokemusten pohjalta. - Lentotoiminta: ehdotetulla asetuksella laajennettaisiin yhteiset säännöt koskemaan kaikkea ilmailutoimintaa ja tehtäisiin hyväksyntä pakolliseksi kaikille ansiolentotoiminnan harjoittajille. Muun kuin ansiolentotoiminnan osalta säännöt mukautettaisiin käytettyjen ilma-alusten vaativuuteen, ja hyväksyntää ei edellytetä. - Lentäjien lupakirjat: asetusehdotuksessa vaaditaan useimmilta yhteisössä toimivilta lentäjiltä lupakirjaa, joka on myönnetty teoriatietoja ja käytännön taitoja ja fyysistä soveltuvuutta koskevien yhteisten vaatimusten perusteella. Lentäjien koulutusorganisaatiot, fyysisen soveltuvuuden arvioinnista vastaavat keskukset ja henkilöt sekä lentosimulaattorit on myös hyväksyttävä yhteisten sääntöjen perusteella. Vaikka kaupalliseen liikenteeseen siis sovellettaisiin enimmäisvaatimuksia, muilla ilmailun osa-alueilla sääntöjä mukautettaisiin laitteiden ja niiden käyttämän ilmatilan vaativuuden mukaan. - Kolmansien maiden ilma-alukset: asetusehdotuksessa ulotetaan yhteiset säännöt koskemaan Chicagon yleissopimuksen mahdollistamissa rajoissa myös kolmansien maiden ilma-aluksia niiden harjoittaessa toimintaa yhteisössä. Lisäksi säädetään, että yhteisön ulkopuolinen toimija saa harjoittaa ansiolentotoimintaa yhteisössä vain, jos sillä on lentoturvallisuusviraston antama asianmukainen todistus kyseisen toimijan kapasiteetista sekä mahdollisesti sovellettavien ICAOn vaatimusten ja turvallisuutta koskevien yhteisten sääntöjen noudattamisesta. - Valvonta ja seuraamukset: Ehdotuksessa lisätään jäsenvaltioiden velvollisuuksia ja annetaan lentoturvallisuusvirastolle ilma-alusten valvontaan liittyviä valtuuksia. Siinä otetaan myös käyttöön seuraamusmekanismeja, jotka yhteisön tai jäsenvaltioiden on toteutettava, jos yhteisiä säännöksiä ei noudateta. 3- YHTEISTÄ KANTAA KOSKEVAT HUOMIOT Neuvosto teki yleisiä muutoksia komission ehdotukseen. Nämä muutokset voidaan hyväksyä, sillä ne mahdollistavat asetettujen tavoitteiden saavuttamisen. Yleisesti ottaen jäsenvaltioiden hyväksymä teksti sisältää komission ehdotuksen keskeiset säännökset, ja yhteisten säännösten noudattamatta jättämisestä aiheutuvia seuraamuksia koskevia säännöksiä on jopa kiristetty käsittelyn kuluessa. Muodon osalta komission teksti sitä vastoin on muutettu perusteellisesti, sillä jäsenvaltiot haluavat kolmansien maiden liikenteenharjoittajia käsiteltävän erillisissä artikloissa. Lentoturvallisuusviraston hallinnon parantamista koskevista säännöksistä neuvosto torjui suurimman osan. Lisäksi se halusi rajoittaa lentoturvallisuusvirastolle annettavat hyväksyntävaltuudet vain välttämättömiin valtuuksiin. Komissio hyväksyi tämän rajoituksen, koska viraston resurssit ovat rajoitetut. Komissio hyväksyi kokonaan, osittain tai periaatteessa 14 Euroopan parlamentin ensimmäisessä käsittelyssä ehdottamasta 31 tarkistuksesta. Näistä 31 tarkistuksesta neuvosto sisällytti 8 sellaisinaan yhteiseen kantaansa. 4- KOMISSION YKSITYISKOHTAISET HUOMAUTUKSET 4.1 Komission hyväksymät tarkistukset, jotka on sisällytetty yhteiseen kantaan kokonaan tai osittain Jäljempänä olevat viittaukset ovat viittauksia yhteisen kannan johdanto-osan kappaleisiin ja artikloihin. Tarkistus 10 : 8 artiklan 4 kohdan mukaan ansiolentotoimintaan osallistuvan matkustamomiehistön jäsenillä on oltava todistus, josta alun perin on säädetty teknisten sääntöjen ja hallinnollisten menettelyjen yhdenmukaistamisesta siviili-ilmailun alalla annetun Euroopan parlamentin ja neuvoston asetuksen (EY) N:o 1899/2006 (EU OPS) liitteessä olevan OPS 1.1005 kohdan d alakohdassa; jäsenvaltion harkinnan mukaan kyseisen todistuksen voivat myöntää hyväksytyt lentotoiminnan harjoittajat tai koulutusorganisaatiot. Tarkistuksella 14 lisätään 11 artiklan 2 ja 3 kohtaan korjaavia ja suojatoimenpiteitä, joita komissio toteuttaa, jos asetuksen mukaisesti annettu todistus ei ole vaatimusten mukainen tai tosiasiallisesti täytä vaatimuksia. Tarkistuksessa 15 viitataan 13 artiklassa vaatimuksiin, jotka hyväksyntätehtäviä hoitavien pätevien yksikköjen on täytettävä. Tämän tarkistuksen tavoitteena on yksinkertaistaa komission ehdottamaa tekstiä. Tarkistus 19 : 32 artiklan 2 kohdan b alakohdan mukaan lentoturvallisuusviraston hallintoneuvosto toimittaa vuosittain budjettivallan käyttäjälle kaikki tarvittavat tiedot arviointimenettelyjen tuloksista. Tarkistuksessa täsmennetään, että erityisesti on toimitettava tiedot, jotka koskevat viraston tehtävissä tapahtuneiden muutosten vaikutuksia tai seurauksia. Tarkistus 22 : Ajatus johtokunnan perustamisesta lentoturvallisuusviraston hallintoneuvoston yhteyteen on hylätty. Tarkistus 23 : 55 artiklassa säädetään, että viraston vuosittaisessa työohjelmassa on selkeästi mainittava, mitä viraston toimeksiantoja ja tehtäviä on lisätty, muutettu tai poistettu edellisvuoteen verrattuna. Tarkistus 24 : 56 artiklassa säädetään, että viraston vuosittaisessa yleiskertomuksessa on selkeästi mainittava, mitä vaikutuksia tai seurauksia viraston tehtävien muuttamisella on. Tarkistus 29 osittain : tällä tarkistuksella täsmennetään, että täytäntöönpanoa koskevien sääntöjen on perustuttava riskinarviointiin ja oltava suhteessa lentotoiminnan laajuuteen ja lajiin. Parlamentti olisi halunnut sisällyttää nämä säännökset liitteeseen, mutta neuvosto oli samaa mieltä komission ehdotuksen kanssa ja katsoi paremmaksi säätää niistä varsinaisen asetustekstin 8 artiklan 6 kohdassa. Yhteiseen kantaan sisältyy myös säännös, jonka mukaan maksut katsotaan viraston tuloiksi. Tämä säännös on hyvin tärkeä, sillä sen avulla voidaan varmistaa viraston talousarvion tietty vakaus hyväksyntätehtävien osalta. Lisäksi neuvosto on tiivistänyt asetuksen johdanto-osaa. 4.2 Komission hyväksymät tarkistukset, joita ei ole sisällytetty yhteiseen kantaan Kyseessä ovat tarkistukset 2, 8 ja 21 kokonaisuudessaan sekä tarkistukset 4, 13 ja 16 osittain . Tarkistuksessa 2 ehdotettiin johdanto-osaan kappaletta tiedoista, jotka viraston olisi annettava niin sanotun mustan listan laatimista varten (asetus (EY) N:o 2111/2005). Tarkistuksessa 8 viitattiin tarpeeseen ottaa huomioon myös tieteen ja tekniikan kehitys laadittaessa sääntöjä 7 artiklan 7 kohdan (lentäjät) täytäntöönpanosta. Tarkistus 21 : yhteiseen kantaan ei ole sisällytetty komission ehdotusta eikä parlamentin ehdottamia muutoksia, jotka koskivat komission edustajien äänten painottamista viraston hallintoneuvostossa. Tarkistus 4 : neuvosto ei kannata parlamentin ehdotusta ”pätevän yksikön” määritelmän muuttamisesta. Parlamentin esittämä määritelmä ei kuitenkaan ole kovin erilainen. Neuvosto on katsonut, että säännökset, joissa jäsenvaltioita vaaditaan ilmoittamaan kaikki tiedot asetuksen epäasianmukaisesta soveltamisesta, esiintyvät yhteisen kannan tekstissä useissa kohdissa, joten se ei ole hyväksynyt tarkistusta 13 . Tarkistus 16, joka koskee säännöksiä tietolähteiden suojelemisesta, on sisällytetty yhteiseen kantaan, mutta parlamentin ehdotuksessa ollut sana ”rikoslain” on korvattu sanalla ”rikoslainsäädännön”. Tarkistusta 21 lukuun ottamatta edellä käsitellyt tarkistukset eivät ole ongelmallisia jäsenvaltioille, koska niissä on kyse vain pienistä sanamuodon muutoksista. 4.3 Komission hylkäämät tarkistukset, joita ei ole sisällytetty yhteiseen kantaan Kyseessä ovat tarkistukset 1, 3, 5, 6, 7, 9, 11, 12, 17, 18, 20, 25, 26, 27, 28, 30 ja suullinen tarkistus. - Tarkistuksessa 1 ehdotetaan lentoturvallisuusviraston toimivallan laajentamista ilmailun turvaamiseen. Komissio katsoo, että tämä ei voi kuulua viraston tehtäviin, koska sen tekninen toimivalta on tarkasti rajattu turvallisuuskysymyksiin . - Tarkistusten 5, 6, 7 ja 30 sekä suullisen tarkistuksen tavoitteena on jättää kaupallisista syistä eräät lentokone- ja helikopterityypit asetuksen soveltamisalan ulkopuolelle. Komissio katsoo, että tämä voisi heikentää turvallisuusvalvonnan tasoa. Näin ollen Euroopan parlamentin tarkistusta ei ole hyväksytty. - Komissio hylkäsi tarkistukset 9 ja 11, koska ne estäisivät hyväksyntämenettelyjen vaatimisen muun kuin ansiolentotoiminnan harjoittajilta, jotka liikennöivät vaativilla ja suorituskykyisillä lentokoneilla. - Tarkistus 12, joka koski matkustamohenkilökunnan todistuksen vastavuoroista tunnustamista, hylättiin, koska se oli päällekkäinen 11 artiklan (vastavuoroinen tunnustaminen) kanssa. - Tarkistuksen 17 tarkoituksena on antaa virastolle mahdollisuus määrätä valvontansa kohteille taloudellisia seuraamuksia pienemmistä rikkomuksista, joiden tapauksessa todistuksen peruuttaminen olisi suhteeton rangaistus. Tarkistusta ei voida hyväksyä sellaisenaan, sillä se herättää oikeudellisia, institutionaalisia ja käytäntöön liittyviä kysymyksiä, jotka on tutkittava perusteellisesti. - Tarkistus 18 on paitsi Euroopan yhteisöjen muuhun henkilöstöön sovellettavien palvelussuhteen ehtojen vastainen myös henkilöstön kielitaitovaatimuksia koskevan yhteisön nykyisen politiikan vastainen. - Komission mielestä tarkistusta 20 ei voi hyväksyä, koska lentoturvallisuusviraston hallintoneuvoston jäsenten nimeämisen on kuuluttava jäsenvaltioille eikä Euroopan parlamentille, sillä virasto suorittaa jäsenvaltioiden sille antamia tehtäviä. - Tarkistuksella 25 Euroopan parlamentti haluaa varmistaa viraston riippumattomuuden kaikista yksityisistä tahoista. Komissio ja neuvosto ovat samaa mieltä tavoitteesta, mutta katsovat, että yksityisten tahojen puuttuminen viraston toimintaan ei ole tekstin perusteella muutenkaan mahdollista, sillä se kielletään yksiselitteisesti. - Tarkistukset 3, 26, 27 ja 28 koskevat viraston hyväksyntätehtävistä perittäviä maksuja, - Parlamentti haluaa kaksi erillistä päätöstä: yhden, joka koskee hyväksyntätehtävistä perittävien maksujen talousarviota, ja toisen, joka koskee muita varoja. Lisäksi parlamentti haluaisi voida osoittaa osan Euroopan yhteisön tuesta hyväksyntätehtävin. - Komissio ei hyväksy näitä tarkistuksia, sillä ensimmäinen niistä on talousarvion yhtenäisyyden periaatteen vastainen ja toisen seurauksena virasto menettäisi noin 40 prosenttia varoistaan, jotka on osoitettu turvallisuussääntelyn kehittämiseen, vaatimusten noudattamisen valvontaan jäsenvaltioissa sekä onnettomuuksien tutkintaan. Tämä hyödyttäisi eräitä yritysryhmiä, joiden ei enää tarvitsisi maksaa tietyistä tehtävistä, jotka liittyvät niiden tuotteiden turvallisuustason varmistamiseen. 5- PÄÄTELMÄ Komissio katsoo, että yhteinen kanta ei vaaranna sen ehdotuksen tavoitteita eikä henkeä, joten se tukee yhteistä kantaa. Liite: Komission lausumat LIITE Komission yksipuolinen lausuma 10 artiklan 3 kohta, 24 artiklan 2 kohta ja 54 artiklan 1 kohta”Lentoturvallisuusviraston tutkinnat” 1. Komissio toteaa, että 10 artiklan 3 kohta, 24 artiklan 2 kohta ja 54 artiklan 1 kohta eivät muuta jäsenvaltioiden nykyistä ensisijaisen valvojan asemaa niiden vastuualueeseen kuuluvien yritysten osalta eikä myöskään asematasotarkastusten osalta, joihin katsotaan sisältyväksi myös päätökset ilma-alusten asettamisesta lentokieltoon. 2. Edellä tarkoitetuilla säännöksillä ainoastaan annetaan virastolle mahdollisuus tarkastaa ilma-aluksia seuraavia tarkoituksia varten: a) hyväksyntämenettelyt, joita virasto toteuttaa osana sille tämän asetuksen mukaisesti kuuluvia tehtäviä; b) 24 artiklan 1 kohdassa säädetyt standardointitehtävät; c) yritysten tarkastukset, joilla valvotaan yhteistyössä jäsenvaltioiden kanssa yhteisön lainsäädännön noudattamista mahdollisten turvallisuusongelmien yhteydessä. 3. Mahdollisuus asettaa ilma-aluksia lentokieltoon rajataan 10 artiklassa ainoastaan jäsenvaltioille. Lentoturvallisuusvirasto ei voi missään tapauksessa päättää lentokieltoon asettamisesta. Jos turvallisuudessa todetaan puutteita, viraston tehtävä on ilmoittaa niistä asianomaisille jäsenvaltioille ja komissiolle. Lentoturvallisuusviraston valtuudet rajoittuvat sen antamien todistusten ja lupien peruuttamiseen pysyvästi tai tilapäisesti. Komission yksipuolinen lausuma 7 artiklan 7 kohta, ”Harrasteilmailun lupakirjat” Komissio toteaa, että laadittaessa harrasteilmailun lupakirjoja koskevia sääntöjä 7 artiklan täytäntöön panemiseksi turvallisuus on aina asetettava etusijalle. Täytäntöönpanoa koskevissa säännöissä on erityisesti suhteutettava tällaisiin lupakirjoihin liittyvät oikeudet asianomaisten lentäjien koulutustasoon. Tämä on pakollinen edellytys myös johdanto-osan 9 kappaleen ja 7 artiklan 6 kohdan c alakohdan mukaan. Neuvoston ja komission yhteinen lausuma 69 artiklan 2 kohta, ”Voimaantulo” Neuvosto ja komissio sopivat huolehtivansa siitä, että 69 artiklan 2 kohdassa tarkoitetut täytäntöönpanoa koskevat säännöt laaditaan ja annetaan mahdollisimman pian ja niin paljon ennen kyseisessä artiklassa vahvistettua määräaikaa kuin tällaisten sääntöjen tekninen monimutkaisuus huomioon ottaen on mahdollista.